**De magre 30-åra**

**Avskrift fra et håndskrevet dokument som Hans Kveli skrev i 1991 på oppfordring fra bygdeboksredaktør Bjørn Arnfinn Devik**

*Men en må vel si at vanskelighetene begynte i 1925-26 da høykonjunkturen fra første verdenskrig ebbet ut. Kan nevne at jeg i 1924 solgte ei vanlig stor kvige for 300 kroner; men i 1925 fikk vi bare 70 kroner for kviger i samme størrelse, så verste krakket i kvegholdet kom i 1925-26. Men også da skaffet vi oss stamokser og danna feavlslag som utgjorde at det ble lagt an på høstbære kuer, som var salgbar bare nettopp da, og til relativt gode priser.*

*En må vel også ta med noen ord om hestavlen i Lierne. Det begynte ved at Lierne kommune rundt 1900-tallet kjøpte 2.pr. hingsten Borken av Henrik Sandstad på Ytterøya, og det ble til at både større og mindre brukere ordnet seg med avlshopper og fora opp unghester for salg, noe som ga adskillig kontantkroner – og det var også da mangelvare. Senere i 1909 kjøptes 3.pr. hingsten Lidsjalv 777, og samme avl og salg av unghester fortsatte. (Andelsselskap.) 3.pr. hingsten Rolv 782 blev innkjøpt i 1916, og det begynte å blir mye gild hest med stor etterspørsel og god betaling i krigstiden.*

*Først på 30-åra kjøpte vi inn 2.pr. hingsten Kallerborken. Vi fikk statsbidrag på det halve av kjøpesummen og hesteavlen blomstret. Og da det i andre verdenskrig blev høykonjunktur, betaltes opptil 4 tusen kroner for en brukshest. Vi syntes vi hadde vært heldige med den satsingen på hesteavlen.*

*Som et ledd i den for tiden rådende naturalhusholdningen var det på gårdene mye småfe og til og med høns nesten både på større og mindre bruk der det var fjøs. Fra 2-3 til opptil 10-12 på de større gårdene. Når det var forholdsvis sikkert salg på geitost, var også geitholdet alminnelig på mange heimer – både til bruk i heimene og mest for salg da det var salgbar vare, også det i en tid med lite kontanter. Her på gården hadde vi også 12 geiter i mange år, men oppnådde en pris på 90 øre pr. kg hvit ost og 1,80 for rød ost. Men det var kontant, og den var også verdifull da. Sauen var verdifull og alminnelig på hver heim, den gav den ulla som trengtes for strikking og til veving. Men her på gården hadde vi bare avlsdyr etter innkjøp av avlsværer samt utstillings- og premiedyr til bra priser, og det var vel det som gjorde at vi fikk kontanter til å betale renter på låna, så de magre 30-åra ramla og gikk.*

*I 1938 ble det plutselig gode tømmerpriser i Sverige, og hele gjelden kunne betales. Det ble en stor dag! Det kan nevnes at jeg hadde solgt tømmer to gager før; men prisene var så dårlig at pengene gikk med til renter.*

***Veiarbeid i bygda***

*En må gå litt tilbake i tia for å få med veianlegg som hadde innflytelse for arbeidssituasjonen helt til de dårlige 30-åra. For i 1923 til 1927 ble Lerbakveien bygd. Det kom således med flere år av de såkalte magre år ved dette anlegget – til stor glede for oppsittere og særlig for dem som fikk arbeid.*

*Et par parseller ble bortsatt på akkord, da det var jordfyllinger som ikke var egnet for mindre vante dugnadsgjenger. Det gikk så mye av de 400 kroner at når resten av pengene skulle deles på pliktdagsverk, ble det 50 øre pr. dag. Det var samfunnsånd i de tider!*

*En må vel si at det var mer enn en kunne vente at det kom offentlig bevilgning til bygda akkurat da. Det var søkt veistyret 0m vegparsel Kveli – Lerbak, men grunnet trange økonomiske tider, ble det kuttet ned til Kveli bru – Lerbak, begrunnet med at oppsitterne ved Kvesjøen hadde denne som sin vei både vinter og sommer. Oppsitterne skulle koste første gangs grusing. Allerede i 1930 begynte arbeidet på veien Kveli – Tunnsjø, og der ble det 5 arbeidslag utover 30-åra, noe som ga inntekter også til flere enn til veiarbeiderne. Stein- og gruskjøring – og innlosjering og kost hos oppsitterne. Veien Østnes bru – Tunnsjø kirke ble ferdigbygget 1936-1937, og her tok også oppsitterne første gangs grusing av veien.*

*I 1934 ble veien fra Østnes til riksgrensen bygd, og således fikk vi en ny mellomriksvei. Veien Voldseter – Ingulfsvand ble påbegynt i 1935 med betegnelse som bureisingsvei og bidrag fra offentlige midler på 50 % av kostnaden. Oppsitterne utførte første gangs grusing gratis.*

*I 1934 ble det bevilget 50 % av Statens krisemidler til vei fra Skjeldbred bru til Totsås, og i 1935 ble det begynt med arbeidet til Myrvold gård. Senere ble den bygd sånn etappevis, så det gikk noen år før den ble ferdig helt fram.*

*Oppsitterne i øvre Kvelidalen fra Skogli-Lerbak-Leirli og Nordbak hadde fått vei til Lerbak i 1927. Men flere var interessert i vei helt til Leirli, og i 1928 startet de arbeidet på denne. Hele hjelpen de fikk økonomisk var 400 kroner fra Fjellstyret. Resten skulle utføres som dugnadsarbeid av oppsitterne.*

***Skog og sagbruksvirksomhet***

*I 1926 solgtes her fra gården en blink til en svenske for 60 øre pr. tre. Men av siste utbetaling ble det tretti prosent på grunn av at kjøperen måtte søke akkord. I 1928 solgte vi tømmer til Sverige for 28 øre pr. kubikkfot. Vi fikk en kaldvår med så dårlig fløtervatn at en stor del av tømret ble liggende igjen i elva og måtte kjøres derfra til elva et sted lenger nede kommende vinter. Ved begge drifter gikk pengene med til å betale renter. Noe til gjeldsbetaling ble det ikke. Men vi hadde da arbeid!*

*Når det sviktet med salg av tømmer til Sverige, var det særlig for Kvelidalen et lykkelig treff at Selvik Trelast bruk Steinkjer i 1928 kom og kjøpte skog på rot for saging i bygda. Prisene var vel ikke så høye, men det skapte mye arbeid med mye hugging, kjøring, fløyting og saging i Limandvik og materialkjøring. Et lykketreff for bygda! Da Selvik trakk seg etter en tid, kom nye skogkjøpere til, og saging i Limandvika fortsatt i 30-årene framover. Det ble etter hvert at private satte i gang med å sage sitt tømmer selv for å få avsetning på virket og arbeid for folk de åra tømmeret var usalgbart flere av 30-åra, ja til 1937. Men da gikk prisene i Sverige opp nesten til det dobbelte, og da solgte vi tømmer dit og betalte vår gjeld mange i Kvelidalen. Det ble fløytet ei not med tømmer fra Kvelielva på 52000 stokker til Murunesbommen i Sverige, og kostnaden ble 1 ½ øre pr. stokk. «Rekord på to vis.»*

*Noen av de omtalte 30-åra var det rent ikke mulig å få avsetning på tømmer, og skogeierne ordna seg med sagbruk og saga selv eller leide saging for å holde hjulene i gang. Det viste seg nok at priser og klasifisering var så pass upassende for mer fjellskog at det ble heller lite netto til leverandøren. Det passet dårlig for fjellskogen, og denne driftsformen døde ut i Lierne.*

*I 1934 ble det dannet et aksjeselskap innen Nordli Skogeierlag som satte i gang sagbruksvirksomhet ved Strand. Men heller ikke det gikk brukbart økonomisk og måtte avvikles etter et par år. Det ble saget der av en privat etter et par år. Også han la ned virksomheten ganske fort.*

*Så i 1939 begynte Martin Mørkved å kjøpe blinker av statens skoger (Muru), og det ble mange år med hugging, tømmerkjøring og saging som han administrerte. Denne mannen drev sammen med broren Ole Mørkved på Namsos leverans av material til Svalbard. Det var vel lempeligere klasifisering som gjorde at det gikk bra også for material fra Lierne. Martin Mørkved – en meget grei kar å ha med å gjøre for oss som tok kjøring og hugging eller anna arbeid hos ham. Etter noen år bygget han permanent sagbruk ved Eideselva, som måtte slute for 4-5 år siden. Vi fikk jo den drepende arbeidsgiveravgiften som ødela så mange bedrifter i distriktene. Martin Mørkved lemnet mye skattekroner i Lierne i den perioden, og fremforalt arbeidsplasser for folk. Siste åra var det sønnen Leif som bestyrte bruket.*

***Bureisinga***

*som blomstret opp først på 30-åra i Lierne kom også i heldig tid for Lierne. Takket være landbruksminister Håkon Five ble det forandring i bestemmelse for statens skoger, som før ikke solgte så pass som en jakthyttetomt. Den kunne bare bygsles. Etter mønster fra Finland fikk Five en forandring på dette. I de låge konjunkturtider ble de utparsellerte bruka rimelig i pris. Det ble rikelig med jord til nydyrking og riktig en bra parsell skog til husbehov, og til og med noe til salg. Jeg vet at parsellene som statens skoger solgte dreide seg omkring kr 3.500 pr. parsell. I tillegg ble det også mange private som solgte jord til bureising, slik at det innom bygda ble det mange familier som fikk seg nye heimer, og ikke minst sysselsetting*

*Det ble jo oftest med saging på tomta av tømmer hugget og kjørt fra egen skog, og med 1 eller 2 mann som vante byggere var bureiseren sjøl med og fikk gjort mye på nyhuset. Og bare det var gilt!*

***Jakt og fangst***

*De vintrene det var neste svart for skogsdrift ble det mange som slo seg på rypfangst. Skogsarbeidere som ikke hadde rypterreng sjøl leide seg terreng på statens grunn og av private. Det var enda ganske bra med ryper hvert år, så alt som alt ble det kontantkroner til bygda, og i tillegg gleden med friluftsliv og sysselsetting.*

*Det som også fikk mange til å dra ut i naturen både helgedager og yrkesdager var mikkel revn, og andre pelsdyr. Det var etter de knappe pengetider bra priser på viltskinn. De åra streifa svenske skinnhandlere omkring i bygda og betalte opp til 100 kroner for gode skinn. Pengeknipen tatt i betraktning var jo dette bra pris. I 1927 ble det storinnvandring av orrfugl fra øst. Det kom flokker på 20-30 stykker helt til trea ved husene, og de skjøt fugl fra uthusene. De for herfra like fort som de kom ut på vårparten og ble borte?*

*Som et lite eksempel på hvor ettertrakta revspora var i de åra , kan det refereres et vers fra et dikt som Roland og Ole Aagård skrev i ei lagsavis i de åra:*

*«Når reven kommer om Lerbak å går,  
straks Ole Monsen den får,  
og Ole og Roland i stor fortvilels står»*

*Det sier seg selv at det for en ungdom, som tjente en krone dagen på gårdsarbeid, ofte lånte seg gevær og lette etter revspår, og kunne være så heldig å felle en rev, ble stimulert til å sjå lysere på livet. 100-kroningen ble jo brukt til å rigge opp seg litt i klesveien (garderoben). I 1926, som var starten på de magre 30-åra, gjorde Roland Aagård en storbragd med sin drilling (to hagleløp og et løp med kule) idet han kom på spor etter 3 gauper som hadde revet og spist seg god og mett på ??? i fjellet syd for Skoglia. De lå og sov så Roland kom helt innpå dem, og det ble travelt for alle. En liten åpning i terrenget gjorde at han skjøt begge ungene med hagleskåtta og skamskjøt mora med riflekula, så den ble tatt senere på dagen. En prestasjon som ga mye kontant i de pengeknappe tider. (Skuddpremie og skinnverdi.) Ja naturen gav og Roland tok!*

*Han var også en prima skytter på elgjakten. Her kan også nevnes at første elgen som ble skutt i Lierne var i 1873. Karene fra Eide skjøt den på sørsida av Sandsjøen. Far var 5 år da og fikk være med og sjå vidunderet.*

*I 1927 var det mye ryper og orrfugl: Jegeren, fangstmannen og friluftsmannen Daniel Hansen Gåbakk pakka nistesekken og dro til jakthytta for rypfangst. Han kom dit så tidlig at han satte 25 snarer samme dag. Om morgenen da han «vitja» snarene fikk han 24 ryper, og den 25. var «krøkt». Å for et rypår!*

***Fiske***

*Det at det ble lite av penger tvinga fram en naturhusholdning på bygdene, og her i bygda betydde fisket mye for nesten alle i matveien. Mange tok fiskestanga på en friluftstur til tjern eller sjøer for å ta matfisk. Otring særlig på forsommeren ga matfisk til mange. Nøter ble også mye brukt enda, og de som hadde disse kunne ta i land bra med fisk når været tillot . Men det var høstfisket, gytefisket, som ga det meste til forsyninger til vinteren. Til ferskfisk under fisket; samt til saltfisk og «grævfisk» utover vinteren. Det ble spist mye fisk i husholdningen, for noe særlig salg av fisk var det nok ikke enda.*

***Multer***

*Fjellbygda Lierne kunne år om annet bli velsignet med gode multeår! Men så etter at bilene ble vanlig eie utviklet det seg til en forferdelig invasjon av multeplukkere fra andre distrikter og byer. Det ble rett og slett uholdbare forhold, og særlig for grunneiere som hadde multeland nær heimen når disse ble ribbet for både multer og kart, var fortvilelsen for en slik utvikling meget dyster. Tanken om at det måtte ikke bli «måltår» kunne melde seg under slike tilstander. Et år tok jeg også med måltspann til skogs når jeg mente den var moden, tross for at jeg visste det allerede var karavaner av lastebiler med molteplukkere i farten. Resultat: Det var rensket for både kart og multer så totalt at jeg fant noen to- og treknuppsmolter. Det ble grunneierens lått av årsavlingen. En hver må forstå hvilken sinnsstemning jeg var i da jeg gikk heim. Alle nær sagt truende episoder gjorde at kommunestyret 24/9 1946 valgte en nemnd på 4 medlemmer til å utarbeide en henstilling til myndighetene om en forandring på overgrepene fra allmuen. Roland Aagård, Hans Kveli, Leif Larsen og Birger Totsås. Vi hadde et møte i Nordli hvor vi la fram våre synspunkter, og når innstillingen skulle utarbeides tok Roland Aagård arbeidet med dette. Han var vant med å stå fram når noe skulle gjøres gratis, og ære ham for det. Sendt kommunestyret 9/11 1946.*

*Svaret fra myndighetene ble: Helt forbud mot å plukke umodne bær (kart), og at kommunen kunne bestemme datoen når målteplukkingen fikk iverksette. Dette var også en gardering mot den uakseptable kartplukkingen. Siden må en si at det ble mer ordna forhold for grunneierne og bygda.*

*Men før den tid, da invasjonen av utenbygdsfolk var som verst med plukking av multer og kart, var det at Oskar Risberg og flere i Holandgrenda , som ikke ville ligge i krig med inntrengerne, tok en viktig vri på kampen om bæra. De tok båt over til sydøstre siden av Sandsjøen og gikk opp til Lurudalen – Hartkjøldalen og Hartkjøltraktene. De kunne sortere og ta bare modne bær og levere prima vare til oppkjøperne.*

*Så fort som barna var til å være med på multeturer fikk de være med i denne romslige barnehagen, og dertil gjøre nytte for seg med å høste av naturens gaver. Han tok en matpause og koka kaffe til medbrakt niste, og barna fikk lære seg til å steike flesk på spidd og åt av nisten i guds frie natur. Der fikk barna en arv til å gjøima som er større enn noen kan tru.*

*Prisen på første var nede i 45 øre, men som før nevnt ble det levert så fin vare fra det utovende der i Holandgrenda at det ble kr. 1,00. Med de priser det var for det en skulle kjøpe, ble dette velsignede inntekter for mange i gode multeår!*

*Oskar Risberg var også veiviser for andre familier til denne høstingen av det naturen har å gi. Kan nevne fra Betty Kaldal og barna: Naboene ville gjerne at han skulle ha hatt noen påskjønnelse for denne innsatsen, og Hans Sandvik la saken fram for jordstyret i bygda, som sendte henvendelse til Landsforeningen til utnyttelse av våre nyttevekster. 28. februar 1939 fikk Oskar diplom og sølvskje fra denne foreningen for høsting av ville bær, underskrevet av Jakob Vik. Den eneste jeg vet som har fått noe lignende her i bygda.*

*Her gjengis noen prestasjoner på multeplukking fra noen år senere. Teodor Bygseth var etter uttalelser fra bygdefolket den som har båret heim tyngste multebøra fra Hartkjølen, men nøyaktig kilo har vi ikke. Dattera var med ham da han la både kvarter og ottring i meisa og bar heim. Men om det var hans tyngste visste hun ikke. Når det gjelder prestasjoner i multesanking må jeg også nevne Ella og Karl Nordfjellmark som bar heim til riksveien bører på h.h.vis 32 og 42 kg (veiet) og samtidig Nils og Syrene Kvemo med noe samme kvantum. Det var idrett på den tid. Men det var senere enn 30-åra det (Bykseths tyngste, etter som folk sier: da han tok kvarter og ottring i meisa og ottring i taumene foran på brystet, ca 54 kg.*

*I 1933 ordnet Bondelaget ved Roland Aagård til et kurs i Berglia for noen ungdommer for lagig av kvarter til bruk ved sending av multer, fisk og andre bygdeprodukter. Men prisen på trekvarter man fikk var bare kr 2,50 pr. stk. så da ble det ikke den store suksessen, men alle laga jo bra kvarter til bruk i bygda.*

*Harald Nyman solgte en last på nesten 40 kvarter til Gjersvika, som ble brukt som fiskembalasj. Ellers gjorde jo den lave prisen det lite lønnsomt da arbeidsprisen også etter hvert ble høyere. Det ble vel plastikken som overtok som embalasje!*

*At naturen i sin lunefullhet kan være meget gavmild i mange tilfeller forteller disse hendingene om: Sommeren 1918 var et storgoår av de skjeldne; på nær sagt hele linjen. Høyonna ble tidlig ferdig, og det ble et sjeldent gått multeår. Grunnet transporten som var da, var ferske multer usalgbar. Men Roland Nordbakk og folket han hadde gikk løs på multeplukking og koka multgrøt som de fylte i tomme syruptønner. Med hesteskyss til riksveien solgte han partiet for kr 2.000 (Bravo). Dette var i 1918 med rasjonering, og mange ble mettet av denne sendingen for Lierne! Noen andre småporsjoner multegrøt ble solgt i Namsos fra flere. Sendt med lasskjørere.*

*I 1935 ordna Husmorlaget et 3 måneders husmorkurs i Oppgården med stor deltagelse fra kommende husmødre i bygda, og etter nyttår 1936 hadde Fjellbygdskola kurs for ungkarer på Stortangen, og ungdommen ble for det meste i bygda.*

*Men det kom lite kontanter til bygda, og vi var jo alle interessert i å prøve på en eller annen måte å høste noen kroner i kontanter. Særlig her i dalen ble det satt i gang adskillig skogsgrøfting da vi fikk 50 prosent statsbidrag til dette arbeidet. Tenk: Da hadde staten penger til slikt? Nå med milliardinntekter fra olje og alle mulige avgifter fra allmuen er det tatt bort. Her gjaldt dette årene 1933-34.*

*Her i Oppgården tok jeg i flere år på meg forsøksoppdrag for forsøksgården Voll ved Trondheim. Både bygg, havre, potet, neper og høyforsøksfelt ble i noen år besørget her på gården. Jeg fikk betalt som feltbestyrer og som forsøksvert, så med det det kostet å leie folk da ble det brukbar fortjeneste. Dette foregikk sist på 1920-tallet og visstnok først på 1930-åra.*

*jjSlutt*

Jeg har tillatt meg å modernisere teksten litt og rette opp åpenbare skrivefeil. Jeg har også satt inn noen komma og delt opp lange setninger. Forhåpentligvis gjør dette dokumentet mer lesbart, men innholdet er nøyaktig slik Hans har skrevet (i hvert fall ment). Originalen finnes hos Ole Harald Kveli.

1. august 2017

Ottar Bergli